**Beryl Markham** (født 26. oktober 1902 i Ashwell, Rutland som **Beryl Clutterbuck**, død 3. august 1986 i Nairobi, Kenya) var en britisk-født kenyansk flyver (en av tidenes første bushpiloter), eventyrer, hestetrener og forfatter. Hun var den første kvinnen som fløy alene non-stop over Atlanterhavet fra øst til vest. Hun skrev om sine opplevelser i sine memoarer, *Vestover i natten*.

Bakgrunn
--------

Markham ble født i landsbyen Ashwell, i England, datter av Charles Baldwin Clutterbuck, en dyktig hestetrener, og Clara Agnes Alexander (1878-1952). Hun hadde en eldre bror, Richard Aleksander "Dickie" Clutterbuck (1900-1927). Da hun var fire år gammel flyttet familien til Kenya, som da var det koloniserte Britisk Øst-Afrika. Faren kjøpte en farm i Njoro i nærheten av Great Rift Valley. Hennes mor og bror reiste snart tilbake til England, men Markham ble boende hos sin far.

På farmen utviklet hun sin kjennskap og kjærlighet til hester. Som attenåring ble hun Afrikas første lisensierte kvinnelige veddeløpstrener, og gjorde raskt suksess. Hun trente seks vinnere av Kenya Derby. I 1952, etter å ha bodd mange år i USA, flyttet Markham tilbake til Kenya og var i en periode den hesteveddløpstreneren i landet som vise til de beste resultatene.

Det var den britiske piloten Tom Campbell Black, som hun hadde et langvarig, romantisk forhold til, som inspirerte Markham til å begynne å fly. Hun fikk flysertifikat i 1931, og jobbet siden en tid som bush-pilot bl.a. for Bror von Blixen-Finecke og Denys Finch Hatton. 

Hun var gift tre ganger, og tok navnet Markham fra sin andre ektemann, den velstående Mansfield Markham. Med ham fikk hun sønnen Gervase. 

Hun hadde en offentlig affære i 1929 med Prins Henrik, Hertug av Gloucester. Hun hadde også et forhold til den britiske piloten Hubert Broad, som ble viktig også for hennes flyverkarriere. 

Mary S. Lovell skriver i sin biografi om Markham (*Straight On Till Morning*, utgitt 1987) at det var en av hennes elskere, den franske forfatteren og flyveren Antoine de Saint Exupéry, som inspirerte henne til å skrive.

Rekordturen
-----------

Markham var den første kvinnen som klarte å fly non-stop over Atlanterhavet fra øst til vest. Sterk motvind gjorde turen vestover vanskeligere enn de flyvningene som Charles Lindbergh og Amelia Earhart gjennomførte fra vest til øst over Atlanterhavet. Ingen kvinne hadde tidligere lyktes i å fly alene vestover, men flere hadde dødd i forsøket.  

Den 4. september 1936 tok Markham av fra Abingdon, England. Etter en 20-timers flytur fikk flyet hennes – en Vega Gull *Messenger* – problemer med drivstofftanken, og hun krasjet på Baleine Cove på Cape Breton Island i Nova Scotia i Canada. Hun ble den første personen som fløy fra England til Nord-Amerika non-stop fra øst til vest.

Forfatter
---------

Markham utga i 1942 sine memoarer, *West with the Night* (norsk utgivelse: *Vestover i natten*, Gyldendal, 1988). Boken solgte beskjedent til tross for svært gode anmeldelser i pressen. 

Markhams memoarer ble gjenutgitt i USA i 1983 etter at George Gutekunst hadde lest et brev hvor Ernest Hemingway (som hadde truffet Markham i 1934 da han var på safari) hyller Markhams skrivekunst. Da levde den åttiårige Markham i fattigdom i Kenya hvor hun fortsatt trente veddeløpshester. Gjenutgivelsen ble en bestselger og inntektene var nok til at Markham kunne leve godt resten av sitt liv. Frem til da hadde hun vært understøttet av venner.

Markham døde i Nairobi i 1986. Novellene hennes ble etter hennes død utgitt i samlingen *The Splendid Outcast* .

I media
-------

* I 1986 ble det i USA laget en TV-dokumentar om hennes liv, *World Without Walls: Beryl Markham's African memoir*.
* I 1988 sendte CBS en biografisk miniserie ved navn *Beryl Markham: A Shadow on the Sun*, med Stefanie Powers i hovedrollen.
* Forfatteren Paula McLain utga i 2015 en roman basert på Markhams liv, denne er oversatt til norsk og utgitt av Pantagruel i 2016 med tittelen *I sirkel under solen*.

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Beryl-Markham, besøkt 9. oktober 2017[Hentet fra Wikidata]
2. 1 2   Babelio, Babelio forfatter-ID 121887[Hentet fra Wikidata]
3. 1 2   Autorités BnF, BNF-ID 120954238[Hentet fra Wikidata]
4. 1 2   FemBio-Datenbank, FemBio-ID 18787, besøkt 9. oktober 2017[Hentet fra Wikidata]
5. ↑  Lovell, Mary S. *Straight on Till Morning*, New York: St. Martin's Press, 1987, p. 3
6. ↑
7. ↑  «Forlagets egen omtale av romanen». Arkivert fra originalen 23. mai 2018.

Eksterne lenker
---------------

* (en) Beryl Markham – kategori av bilder, video eller lyd på Commons Rediger på Wikidata
* (en) Beryl Markham på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Deutsche Biographie **·** Nationalencyklopedin **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** BNE **·** CiNii
 |